钦定古今图书集成/明伦汇编/交谊典/第054卷 > 《就林亭宴集序》潘炎
## 钦定古今图书集成/明伦汇编/交谊典/第054卷 > 《就林亭宴集序》潘炎

文昌，贵臣，新受厥服，再拜稽首，对扬休命。逶迤而退，
则展庆贺之礼；下舍之闲，则怀宴语之好。所以眤僚
友，宣宠光，敌者易亲，懽焉而至。是以萧公膺纳言之
职，路公征贺迁之会。洎冢宰司寇，作者三人，国老如
埙箎之和，阳春属星鸟之序，欣荣相合，辰当美景。形
制所选，地从主人。穷土木之幽荒，寻柏亭之奇构。宾
主有礼，旨酒以柔之，清言以发之。“庖盈而不侈，筵肆
而不杂，狎而不黩，酣而不流。有太平君子之光，见可
久贤人之德。”风调日暖，烟霭无阴，松茂草滋，泉石通
气。莺出幽而初转，花含愁而将归。外物献美，中怀有
融，高兴格于丹霄，馀思垂乎清昼。四座相顾，请于所
尊，说题赋诗，无忘盛集。